Taakwaningani Jesus esghaghteslaataqaq maligsaaghteminun Naayvami Tiberias‑mi.
Whaten esghaghtestekaaguq.
Ilanginguq maligsaaghtem qerngaghmetkat naayvami.
Simon Peter‑enkunguftut,
Thomas‑enkut (aatghan aallgha Malghi),
Nathanael‑enkut,
Cana‑meng pi Galilee‑melngughmeng,
Zebedee‑mllu ighneghqek,
alla maalghuk maligsaaghtek.
Simon Peter‑em pikii,
“Iqalliniighyaghnaqunga.”
Pikaat,
“Maliggnaqamken”.
Enkaam angyakun kelluteng unulqusiq iqalluggnaqutkegkaayalghiit,
iwernga pikengumangitkat.
Aghtaghaghaqaallu maligsaaghtet esghaqaat Jesus nekevghalghii esnemi,
iwernga kinangutanga nallukegkangat.
Jesus‑em pikii,
“Ilakumtaamni,
iqalluggneghitsii?”
Kiimsiqaat,
“Nakaa”.
Pikii,
“Ateghteggu negaghpagsi angyaghpesi aghenqigneghakun,
enkaam pikengellequsi.”
Pisqellghatun pikat.
Naapqaghighllakat repall negaghpak qaakneghmeng aghtuqaat angyamun.
Maligsaaghtem Jesus‑em piniqegkaan pikaa Peter,
“Atanghuuq!”
Simon Peter‑em nagaqughyamigu pilugugluni qetgeqaq meghmun.
(Peter amsikaghtekaayalghii qepghaghnaluni.)
Maligsaaghtet angyamelnguut esnamun qamuqaat naapqaghiighngalghii negaghpak.
Awavantepanghilnguut quutmeng,
entaqun 100 yards uyatutkalghiit.
Maligsaaghtet uuglleghaasalghiimeng quutmun esghaqagket aniighwtekak kenghek,
iqallugmeng ugkelgek.
Taawallu neqekrangllalguftuq.
Jesus‑em pikii,
“Tagitek iqallugtaghpesineng.”
Enkaam Simon Peter angyamun uuglluni sayukaa negaghpak quutmun.
Taawanguq 153‑nguftut iqallugpaghqughllaget naaptekat,
naqamllu negaghpak piigumangilnguq.
Jesus‑em pikii,
“Neghyaghtughtek.”
Nalighhiiniita maligsaaghtet aapneghmeng tetukaat kinangutanga,
liisimakluku Atanghutanga.
Jesus‑em tuguluku neqekrangllaq tunquqaa ellngitnun,
iqallugetlu tawaten pikii.
Taana pingayiitkegkanga Jesus‑em esghaghtestellgha maligsaaghteminun,
unguvaghtestelleghmi kingunganeng.
Taaqsameng neneghmeng Jesus‑em aaptekaa Simon Peter,
“Simon,
ighnegha John‑em,
piniqataghaghsingaa ukuneng?”
Kiimsiqaa,
“Aa‑a Ataneq,
liisimakaghpenga piniqegkemken.”
Jesus‑em pikaa,
“Neghqiki penniighaghaanka.”
Alla Jesus‑em aaptekaa,
“Simon,
ighnegha John‑em,
piniqsingaa?”
Kiimsiqaa,
“Aa‑a Ataneq,
liisimakaghpenga piniqegkemken.”
Jesus‑em pikaa,
“Aflengakiki penniighenka.”
Pingayiitkun aaptekaa,
“Simon,
ighnegha John‑em,
piniqsingaa?”
Peter seghleghyukaq,
qayughllak Jesus‑em pingayuneng aaptekanga,
“Piniqsingaa?”
Peter‑em kiimsiqaa,
“Ataneq,
liisimakan sangwaa qamaglluku.
Liisimakaghpenga piniqegkemken.”
Jesus‑em pikaa,
“Neghqiki penniighenka.
Ipa ungipaatamken,
nukalpigaaluten elpeneng tafsiluten navek piyukelleghpenun piiquten.
Iwernga nanevgaquvek,
iiggeten kevegluki,
kitum tafsiluten aglaalleqaaten takuyukegkaqenghilkegpenun.”
Tawaten pilleghmikun Jesus‑em ungipaatnguftaa Peter naten tuquyaghqaatanga,
enkaam tuqulleghmikun quulvaghyaghqaa Kiyaghneq.
Taagken Jesus‑em pikaa Peter,
“Maligtinga.”
Peter‑em qiivluni esghaqaa maligsaaghta Jesus‑em piniqegkaa maligullghii.
(Taananguuq maligsaaghta ayaqightekaq Jesus‑kun neghuutnguluteng aaptikaq,
“Ataneq,
kitum uveghpagunnaqaten?”)
Peter‑em esghaghluku taana maligsaaghta,
aaptekaa Jesus,
“Ataneq,
ellngangam salleqa?”
Jesus‑em kiimsiqaa,
“Kiyaghtesukumkun kenlanga tagillemnun,
agghitkesaghqaqenghitan elpek.
Maligtengnginaghnga.”
Enkaam ugpeqani ungipaq mingitkaq,
taana maligsaaghta tuqunaanghinniluku.
Iwernga Jesus‑em pimangitaa tuqunaanghinniluku.
Whaten pikaaguq,
“Kiyaghtesukumkun kenlanga tagillemnun,
agghitkesaghqaqenghitan elpek.”
Ellnganguuq maligsaaghta aapghiiqelghii tamaaken pilleghneng,
igaquqaqiillu tamaakut.
Liisimakaput aapqii ipanguut.
Uglaapigtut igaqullghilnguut Jesus‑em pikii.
Igaquqaayaqumeng qamaglluteng sumemni entaqun iingunaghmi nuna llivigiinnayaghaa igalghuteghllagnun.